《田家杂兴二首》
元代·方夔

樵路通村暗蒺藜，数椽茅蕝护疏篱。
阴阴清樾风生树，拍拍苍鹅水满陂。
记日旋锄烧地粟，上时新卖落车丝。
晚晴惭愧逢端午，醉卧黄昏自不知。

作者简介：夔，一名一夔，字时佐，淳安人。生于宋季，尝从何潜斋游，究心义理之学。攻举子业，不利于有司。退隐富山之麓，扁其堂曰「绿猗」，授徒讲学其间，自号知非子，学者称富山先生。所著有《富山懒稿》。曾孙宗大编次，五世孙文杰刻之。明正统间，同邑周瑄为之序，谓其文词声容雅淡，不为体裁音节之所拘。